Η UNI-PHARMA εδρεύει στην Κάτω Κηφισιά, όπου βρίσκονται και τα εργοστάσια παραγωγής, στα οποία παράγονται και συσκευάζονται:

* Στερεά: διαφόρων μορφών δισκία (απλά, επικαλυμμένα, ελεγχόμενης αποδέσμευσης), κάψουλες, κοκκία σε φακελίσκους καθώς και προϊόντα που απαιτούν χώρους χαμηλής υγρασίας (αναβράζοντα δισκία και κοκκία καθώς και διαλυτά κοκκία και κόνεις σε φακελίσκους και φιαλίδια).
* Ημι-στερεά: κρέμες, αλοιφές, gel και υπόθετα.
* Υγρά: πόσιμα διαλύματα (σιρόπια, ελιξίρια και εναιωρήματα σε φιαλίδια, διαλύματα σε σταγόνες και σε μονοδοσιμετρικά φιαλίδια) και υγρά για εξωτερική χρήση.
* Ενέσιμα: ενέσιμα προϊόντα, είτε με στείρα διήθηση είτε με τελική αποστείρωση.

Τα εργοστάσια παραγωγής έχουν σήμερα συνολική επιφάνεια 14.500 m2 εκ των οποίων τα 12.500 m2 είναι χώροι παραγωγής και συσκευασίας. Ένας ανεξάρτητος αποθηκευτικός χώρος 11.000 m2 φιλοξενεί τα τελικά προϊόντα της εταιρείας, από όπου διατίθενται στην αγορά.

Οι σημερινές εγκαταστάσεις παραγωγής της UNI-PHARMA προέκυψαν από επέκταση των παλαιότερων, μέσα από τη μεγαλύτερη επένδυση των τελευταίων χρόνων στη φαρμακοβιομηχανία στην Ελλάδα. Οι νέες εγκαταστάσεις που ολοκληρώθηκαν το 2012 και ξεκίνησαν να λειτουργούν το 2015, αποτελούν πρότυπο βιοκλιματικής εφαρμογής, προσανατολισμένο στη πλήρη εκμετάλλευση των κλιματικών συνθηκών για τη λειτουργία του με παράλληλη μείωση κάθε ενεργοβόρας διαδικασίας, σε πλήρη εναρμόνιση με το φυσικό περιβάλλον.

Είναι εξοπλισμένες με τα πιο πρόσφατης τεχνολογίας συστήματα παραγωγής, συσκευασίας και ποιοτικού ελέγχου, ενώ όλες οι διαδικασίες που λαμβάνουν χώρα παρακολουθούνται και ελέγχονται από νέα, καινοτόμα σύγχρονα ηλεκτρονικά συστήματα (BMS), αξιοποιώντας την αιχμή της τενχολογίας.

Η παραγωγική ικανότητα των νέων εγκαταστάσεων ανέρχεται σε 2 δισεκατομμύρια δισκία και 50 εκατομμύρια μονάδες ενεσίμων ετησίως.

Η UNI-PHARMA Κλέων Τσέτης Φαρμακευτικά Εργαστήρια Α.Β.Ε.Ε. ιδρύθηκε πριν από 56 χρόνια από τον κο. Κλέωνα Τσέτη, φαρμακοποιό με όραμα την ενδυνάμωση της παρουσίας των Ελληνικών Εταιρειών στη Φαρμακευτική Βιομηχανία. Σήμερα, οι κόρες του, Ιουλία και Ειρήνη Τσέτη, δεύτερης γενιάς βιομηχάνων, συνεχίζουν το έργο του και το όραμά του σε ένα πολύ ανταγωνιστικό και δύσκολο περιβάλλον.

Το νέο σύγχρονο Βιοκλιματικό Κτίριο της UNI-PHARMA Α.Β.Ε.Ε., συνολικής επιφάνειας 14500 τ.μ. αποτελεί 1 διαμάντι της Ελληνικής Βιομηχανίας και πρόκειται για τη μεγαλύτερη περιβαλλοντική επένδυση στον φαρμακευτικό χώρο στην Ευρώπη τα τελευταία 20 έτη.

Το νέο σύγχρονο Βιοκλιματικό Κτίριο αποτελεί Πρότυπο Κτιρίου στο είδος του, με συστήματα σύγχρονης τεχνολογίας, καθώς διαθέτει:

Α) Ενισχυμένη θερμομόνωση του κτιριακού κελύφους στα κατακόρυφα δομικά στοιχεία από σκυρόδεμα και στην οροφή του κτιρίου.

Β) Εξωτερική σκίαση των υαλοστασίων με μεταλλικές περσίδες με νότιο και ανατολικό προσανατολισμό.

Γ) Άριστη ποιότητα εσωτερικού αέρα και δημιουργία βέλτιστων συνθηκών θερμικής άνεσης, με ανάκτηση και ανακυκλοφορία του αέρα στο εσωτερικό του κτιρίου.

Κεντρική ιδέα στη σύνθεση της μελέτης κατασκευής αποτέλεσε η διαμόρφωση του ισχυρού ευκρινούς σχήματος της σύνθεσης που ορίζει τη γεωμετρία του κτιρίου και σηματοδοτεί την παρουσία του μέσα στο κάπως αόριστο πεδίο της βιομηχανικής περιοχής.

Αναπόσπαστο στοιχείο του σχεδιασμού, η περιβαλλοντική και βιοκλιματική παράμετρος, καθόρισε τόσο τη σχέση του κτιρίου με τον περιβάλλοντα χώρο, όσο και τις ποικίλες σχέσεις κλειστού και ανοιχτού χώρου. Αυτές, εκφράζονται με τον τονισμό των καθαρών, δυνατών επιφανειών – τοιχίων, σε σχέση με τα μεγάλα ανοίγματα που προβάλλουν το φέροντα οργανισμό από ανεπίχρηστο σκυρόδεμα και διαμορφώνουν υπαίθριους και ημιυπαίθριους χώρους, με κυρίαρχο αυτόν του αιθρίου στο δώμα. Μέσα από τις χωρικές διαβαθμίσεις, το κτίριο «αναπνέει» φυσικά, προσφέροντας παράλληλα και το ίδιο, μια «ανάσα» στην υφιστάμενη βιομηχανική ζώνη.

Παράλληλα, οι εκτεταμένες επιφάνειες με περσίδες ηλιοπροστασίας και ειδικών ενεργειακών υαλοπετασμάτων, καθορίζουν τη βιοκλιματική συμπεριφορά του κτιρίου και διαμορφώνουν σχέσεις αδιαφάνειας, διαφάνειας και θέας.

Η εφαρμογή γεωθερμίας και άλλων στοιχείων αειφόρου ανάπτυξης συμβάλλει στην οικολογική «συμπεριφορά» του κτιρίου, ενώ η εφαρμογή της πιο σύγχρονης τεχνολογίας στη γραμμή παραγωγής και τον εσωτερικό εξοπλισμό, καθιστούν τη βιομηχανική αυτή εγκατάσταση πρότυπη, τόσο για την εντόπια παραγωγή όσο και για τη διεθνή πραγματικότητα.

Ειδικότερα, πρόκειται για ένα «Πράσινο Κτίριο» με πολύ χαμηλή ενεργειακή κατανάλωση, το οποίο περιέχει:

Α) Εναλλάκτες εδάφους – αέρα για την προθέρμανση του αέρα τον χειμώνα και την προ-ψύξη του αέρα το καλοκαίρι, με στόχο την ελαχιστοποίηση ενεργειακής κατανάλωσης του κτιρίου κατά τη χειμερινή και τη θερινή περίοδο.

Β) Υπερσύγχρονο Μηχανολογικό Εξοπλισμό Παραγωγής, Συσκευασίας και Ποιοτικού Ελέγχου με βέλτιστη απόδοση.

Γ) Παρακολούθηση και Έλεγχο Διαδικασιών Παραγωγής με νέα καινοτόμα ηλεκτρονικά συστήματα (ΒΜS) υψηλής τεχνολογίας.

Δ) Βέλτιστη χρήση φυσικού φωτισμού και εξοικονόμηση ενέργειας σε τεχνητό φωτισμό.

Οι νέες εγκαταστάσεις της UNI-PHARMA Κλέων Τσέτης Φαρμακευτικά Εργαστήρια Α.Β.Ε.Ε., προσανατολισμένες στην πλήρη εκμετάλλευση των κλιματικών συνθηκών για την εύρυθμη λειτουργία της Εταιρείας, με παράλληλη μείωση κάθε ενεργοβόρου διαδικασίας, βρίσκονται σε πλήρη εναρμόνιση με το φυσικό περιβάλλον, αποτελούν πρότυπο βιοκλιματικής εφαρμογής και επιδεικνύουν συστήματα σύγχρονης τεχνολογίας στην Ελλάδα, στην Ευρώπη και σε διεθνές επίπεδο.

**Η αύξηση της θερμομόνωσης μειώνει τις ανάγκες θέρμανσης του κτιρίου κατά 8,6% ετησίως.**

**Η ετήσια εξοικονόμηση ενέργειας που πραγματοποιείται από την εξωτερική σκίαση των υαλοστασίων με μεταλλικές περσίδες με νότιο και ανατολικό προσανατολισμό είναι 14% στην ψύξη του κτιρίου.**

**Η εφαρμογή νυχτερινού αερισμού στους χώρους παραγωγής- εργαστηρίων και γραφείων επιφέρει μείωση στο φορτίο ψύξης σε 19%.**

**Με τη χρήση εναλλακτών εδάφους – αέρα, επιτυγχάνεται εξοικονόμηση ενέργειας ως κατωτέρω:**

* **Στη θέρμανση κατά 15.3%.**
* **Στην ψύξη κατά 4.2%.**

**Συνολικά, με την εφαρμογή όλων των παραπάνω ενεργειακών μέτρων, επιτυγχάνεται εξοικονόμηση ενέργειας σε ετήσια βάση ως κατωτέρω:**

* **23.5% στο φορτίο θέρμανσης.**
* **50,6% στο φορτίο ψύξης.**